На основу члана 48. став 4. Закона о тржишту капитала („Службени гласник РСˮ, бр. 31/11, 112/15 и 108/16) и члана 42. став 1. Закона о Влади („Службени гласник РСˮ, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О НАЧИНУ И ПОСТУПКУ ПРОДАЈЕ АКЦИЈА БАНАКА КОЈЕ СУ У ВЛАСНИШТВУ РЕПУБЛИКЕ СРБИЈЕ

Члан 1.

У Уредби о начину и поступку продаје акција банака које су у власништву Републике Србије („Службени гласник РСˮ, брoj 42/17), у члану 2. став 1. после тачке б) додаје се нова тачка в), која гласи:

„в) „потенцијални стицалацˮ је лице које је доставило писмо о заинтересованости или сличан документ, са израженом намером за стицање акција одређене банке у власништву Републике Србије, а које, по сопственој процени, поседује адекватно финансијско стање и добру пословну репутацију;ˮ.

Досадашња тач. в) - ј) постаје тач. г) - к).

Члан 2.

У члану 3. став 2. после тачке б) додаје се нова тачка в), која гласи:

„в) подржи иницијативу, преко представника Републике Србије у управљачким органима одређене банке, а у циљу прибављања најмање индикативне понуде за стицање акција те банке у власништву Републике Србије, да потенцијалном стицаоцу буде омогућено да се упозна са стањем пословања банке; и/или ˮ.

У досадашњој тачки в), која постаје тачка г), испред речи: „извештајˮ додаје се реч: „прибави”.

Члан 3.

Члан 6. мења се и гласи:

„Члан 6.

Влада, на образложени предлог Министарства, може донети одлуку о продаји акција на начин предвиђен у члану 5. став 1. тачка 1) ове уредбе под условима дефинисаним чл. 7 - 53. ове уредбе.

Влада, на образложени предлог Министарства, може донети одлуку о продаји акција на начин предвиђен у члану 5. став 1. тач. 2) и 3) ове уредбе под следећим условима:

а) да је Министарство, по претходно прибављеној сагласности Владе, објавило информацију, у најмање једном дневном листу који се дистрибуира на целој територији Републике Србије, као и на интернет страници Министарства, да започиње са истраживањем тржишта, у складу са чланом 84б Закона, које ће трајати најмање 120 дана од дана објављивања информације; или

б) да је потенцијални стицалац, на основу достављеног писма о заинтересованости или сличног документа, изразио озбиљну спремност за преузимање или куповину акција на регулисаном тржишту или мултилатералној трговачкој платформи, као и да је, након упознавања са стањем пословања банке, доставио понуду са ценом која је виша од цене регулисане прописима који уређују услове и поступак за преузимање акционарских друштава, односно Законом;

в) да је прибављен извештај о процени вредности капитала банке, сачињен на захтев Министарства, који не може бити старији од 90 дана у односу на датум доношења одлуке Владе о продаји акција;

г) да је потенцијални стицалац прибавио одговарајућу претходну сагласност Народне банке Србије и остале одговарајуће сагласности и/или дозволе надлежних органа и испунио остале услове предвиђене позитивним прописима за реализацију предметне трансакције.

Извештај из става 2. тачка в) овог члана може бити сачињен само од друштва за ревизију које се налази на листи Народне банке Србије друштава за ревизију овлашћених за ревизију финансијских извештаја банака и које, у три календарске године које претходе датуму на који се врши процена вредности капитала, није вршило ревизију финансијских извештаја банке, нити пружало банци друге услуге које представљају сукоб интереса, у складу са позитивним прописима и најбољом међународном праксом.ˮ.

Члан 4.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-6782/2018

У Београду, 17. јула 2018. године

В Л А Д А

ПРЕДСЕДНИК

Ана Брнабић, с.р.